CELEX: 52018PC0672
Language: mt
Date: 2018-10-10
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f'isem l-Unjoni Ewropea fil-Kumitat ta' Assoċjazzjoni fil-konfigurazzjoni tal-Kummerċ stabbilit permezz tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna min-naħa l-oħra

IL-KUMMISSJONI EWROPEA
            Brussell, 10.10.2018
            COM(2018) 672 final
            2018/0346(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f'isem l-Unjoni Ewropea fil-Kumitat ta' Assoċjazzjoni fil-konfigurazzjoni tal-Kummerċ stabbilit permezz tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni li jiltaqa’ fil-konfigurazzjoni tal-kummerċ b’rabta mal-adozzjoni prevista ta’ deċiżjoni li tistabbilixxi l-lista ta’ individwi biex iservu bħala arbitri fi proċeduri ta’ soluzzjoni tat-tilwim.
            
            
               2.Kuntest tal-proposta
            
            
               2.1.Il-Ftehim ta' Assoċjazzjoni
            
            
               Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna, min-naħa l-oħra (“il-Ftehim”) għandu l-għan li jistabbilixxi l-kundizzjonijiet għal titjib fir-relazzjonijiet ekonomiċi u kummerċjali li jwasslu biex gradwalment l-Ukrajna tiġi integrata fis-Suq Intern tal-UE, inkluż billi titwaqqaf Żona ta’ Kummerċ Ħieles Approfondita u Komprensiva kif stipulat fit-Titolu IV (Kummerċ u Kwistjonijiet relatati mal-Kummerċ) tal-Ftehim, u biex tappoġġa l-isforzi tal-Ukrajna biex tlesti t-tranżizzjoni lejn ekonomija tas-suq li tiffunzjona permezz ta’, fost l-oħrajn, l-approssimazzjoni progressiva tal-leġiżlazzjoni tagħha ma’ dik tal-Unjoni. Il-Ftehim daħal fis-seħħ fl-1 ta’ Settembru 2017.
            
            
               2.2.Il-Kumitat ta' Assoċjazzjoni fil-konfigurazzjoni tal-kummerċ
            
            
               Il-Kumitat ta’ Assoċjazzjoni li jiltaqa’ fil-konfigurazzjoni tal-kummerċ bħala konfigurazzjoni speċifika li tindirizza l-kwistjonijiet kollha marbuta mat-Titolu IV (Kummerċ u Kwistjonijiet relatati mal-Kummerċ) ta’ dan il-Ftehim huwa speċifikat fl-Artikolu 465(4) tal-Ftehim. F'konformità mal-Artikolu 465(3) tal-Ftehim, il-Kumitat ta' Assoċjazzjoni jkollu s-setgħa li jadotta deċiżjonijiet fil-każijiet previsti fil-Ftehim u f'oqsma li fihom il-Kunsill ta' Assoċjazzjoni jkun iddelegalu setgħat. Id-deċiżjonijiet huma vinkolanti fuq il-Partijiet, li jieħdu l-miżuri xierqa biex iwettquhom. Il-Kumitat ta' Assoċjazzjoni għandu jadotta d-deċiżjonijiet tiegħu bi ftehim bejn il-Partijiet.
            
            
               2.3.L-azzjoni prevista tal-Kumitat ta’ Assoċjazzjoni fil-konfigurazzjoni tal-kummerċ
            
            
               Il-Kumitat ta’ Assoċjazzjoni fil-konfigurazzjoni tal-kummerċ għandu jadotta deċiżjoni li tistabbilixxi lista ta’ individwi li huma lesti u li huma kapaċi jservu bħala arbitri fil-proċeduri ta’ soluzzjoni tat-tilwim. L-għan tal-att previst huwa li jipprovdi għal mekkaniżmu għas-soluzzjoni ta’ tilwim relatat mal-kummerċ bejn il-Partijiet tal-Ftehim, rigward l-applikazzjoni jew l-interpretazzjoni tal-parti kummerċjali ta’ dak il-Ftehim. Il-proċedura ta' arbitraġġ stabbilita fil-Kapitolu 14 tistipula li l-Parti li tkun qed tagħmel l-ilment tista' titlob it-twaqqif ta' bord ta' arbitraġġ biex isolvi tilwima bilaterali.
            
            
               L-Artikolu 323 tal-Ftehim jirrikjedi lill-Partijiet biex iħejju lista ta’ arbitri possibbli li huma eliġibbli u disponibbli għall-kompożizzjoni ta’ bord. Dik il-lista għandu jkun fiha 15-il persuna kkwalifikata li jistgħu jservu ta’ arbitri. Għaldaqstant, abbozz ta' lista ta' arbitri li huma lesti u kapaċi biex iservu fuq bord tal-arbitraġġ ġie diskuss mal-Gvern tal-Ukrajna u jipprevedi ħames arbitri kandidati mill-Unjoni, ħames arbitri kandidati mill-Ukrajna u ħames ċittadini ta' pajjiżi terzi li jistgħu jservu bħala presidenti ta' bord tal-arbitraġġ.
            
            
               Il-kandidati proposti mill-Unjoni u mill-Ukrajna u l-presidenti magħżula jkollhom għarfien speċjalizzat jew esperjenza fid-dritt u fil-kummerċ internazzjonali kif meħtieġ mill-Artikolu 323(2) tal-Ftehim. Jista’ jkun mistenni wkoll li l-14-il individwu elenkati jissodisfaw ir-rekwiżit ta’ indipendenza f’konformità mal-Artikolu 323(3) tal-Ftehim u jkunu jistgħu jikkonformaw mal-Kodiċi ta’ Kondotta stabbilit fl-Anness XXV ta’ dan il-Ftehim jekk jinħatru bħala arbitri mill-Partijiet. 
            
            
               L-Ukrajna tista’ tipproponi biss erba’ arbitri għall-lista peress li l-ħames kandidat nominat miet wara l-għeluq tal-proċedura tal-għażla. Biex tipproponi l-ħames arbitru l-Ukrajna ser ikollha tniedi proċedura tal-għażla ġdida li ma tistax titlesta fi żmien qasir. Biex jiġi evitat aktar dewmien fl-istabbiliment ta’ din il-lista ta’ arbitri possibbli, li hija essenzjali għall-funzjonament tas-sistema għas-soluzzjoni ta’ tilwim tal-Ftehim, l-aħjar għażla hi li tiġi adottata mill-aktar fis lista li tinkludi 14-il individwu u li jinkiseb l-impenn mill-Ukrajna li tipproponi, malajr kemm jista’ jkun, il-ħames individwu.
            
            
               3.Il-pożizzjoni li għandha tittieħed f’isem l-Unjoni
            
            
               Il-pożizzjoni li għandha tiġi adottata f’isem l-Unjoni għandha l-għan li tistabbilixxi lista ta’ individwi li huma lesti u kapaċi jservu bħala arbitri fil-proċeduri ta’ soluzzjoni tat-tilwim, kif previst fil-Ftehim. 
            
            
               Id-deċiżjoni tikkostitwixxi l-istrument ġuridiku li jistabbilixxi l-pożizzjoni tal-Unjoni li għandha tiġi adottata f’isimha fil-laqgħa tal-Kumitat ta’ Assoċjazzjoni fil-konfigurazzjoni tal-kummerċ. 
            
            
               Din id-deċiżjoni timplimenta l-politika kummerċjali komuni tal-Unjoni lejn Pajjiż Sieħeb tal-Lvant, abbażi tad-dispożizzjonijiet tal-Ftehim ta' Assoċjazzjoni msemmi hawn fuq. L-istabbiliment ta’ lista ta’ arbitri huwa rekwiżit ġuridiku biex jitwaqqfu l-istrutturi istituzzjonali li jippermettu li l-Unjoni u l-Ukrajna jindirizzaw b’mod effettiv it-tilwim bilaterali dwar l-applikazzjoni u l-interpretazzjoni tat-titolu dwar il-kummerċ tal-Ftehim. Dan huwa konsistenti mal-approċċ tal-Unjoni għal dixxiplini tas-soluzzjoni tat-tilwim innegozjati jew implimentati fil-ftehimiet ta' kummerċ ħieles ma' sħab kummerċjali oħra. 
            
            
               4.Il-bażi ġuridika
            
            
               4.1.Bażi ġuridika proċedurali
            
         
         
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.” 
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni
                  1
               ”.
            
            
               4.1.2.Applikazzjoni għal dan il-każ
            
            
               Il-Kumitat ta’ Assoċjazzjoni huwa korp stabbilit permezz tal-Ftehim ta’ Assoċjazzjoni. Id-deċiżjoni li se tadotta l-Kumitat ta’ Assoċjazzjoni għandha tikkostitwixxi att li jkollu effetti legali. L-atti previsti jkunu vinkolanti skont id-dritt internazzjonali f'konformità mal-Artikolu 465(3) tal-Ftehim. L-att previst ma jissupplimentax u ma jemendax il-qafas istituzzjonali tal-Ftehim. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva hija l-Artikolu 207 flimkien mal-Artikolu 218(9) tat-TFUE
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst huma relatati ma’ li jiżguraw l-implimentazzjoni tal-politika kummerċjali komuni tal-Unjoni.
            
            
               Għaldaqstant, il-bażi ġuridika sostantiva tad-deċiżjoni proposta hija l-Artikolu 207.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ tkun l-Artikolu 207, flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
            
               Huwa previst li d-Deċiżjoni tal-Kumitat ta’ Assoċjazzjoni tiġi ppubblikata f’Il-Ġurnal Uffiċjali tal-Unjoni Ewropea ladarba tiġi adottata.
            
            
               2018/0346 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f'isem l-Unjoni Ewropea fil-Kumitat ta' Assoċjazzjoni fil-konfigurazzjoni tal-Kummerċ stabbilit permezz tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna min-naħa l-oħra
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)F’konformità mal-Artikolu 323(1) tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna, min-naħa l-oħra (il-“Ftehim”), mhux aktar tard minn sitt xhur mid-dħul fis-seħħ tal-Ftehim, il-Kumitat ta’ Assoċjazzjoni fil-konfigurazzjoni tal-kummerċ (il-“Kumitat tal-Kummerċ), għandu jistabbilixxi l-lista ta’ individwi li huma lesti u li huma kapaċi jservu bħala arbitri fil-proċeduri ta’ soluzzjoni tat-tilwim.
            
            
               (2)F'konformità mal-Artikolu 323(1) tal-Ftehim, l-Unjoni u l-Ukrajna pproponew kull wieħed il-kandidati tagħhom li huma lesti u kapaċi jservu ta’ arbitri u ftiehmu dwar ħames ċittadini ta’ pajjiżi terzi li jistgħu jservu bħala presidenti ta’ bord tal-arbitraġġ.
            
            
               (3)L-Ukrajna pproponiet erba’ individwi biss. Il-ħames kandidat Ukren jenħtieġ li jiġi propost mill-Ukrajna mill-aktar fis possibbli.
            
            
               (4)Sabiex ikun żgurat il-funzjonament tajjeb tal-Ftehim, huwa xieraq li tiġi stabbilita lista ta’ 14-il individwu li huma lesti u kapaċi jservu ta’ arbitri fi proċeduri ta’ soluzzjoni tat-tilwim, mingħajr aktar dewmien.
            
            
               (5)Id-Deċiżjoni tal-Kumitat ta’ Assoċjazzjoni jenħtieġ li tiġi ppubblikata wara l-adozzjoni tagħha.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat għall-Kummerċ tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna, min-naħa l-oħra fir-rigward tal-adozzjoni tal-lista ta’ individwi li huma lesti u kapaċi jservu ta’ arbitri, f'konformità mal-Artikolu 323(1) tiegħu, għandha tkun ibbażata fuq l-abbozz ta’ Deċiżjoni ta’ dak il-Kumitat mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Din id-Deċiżjoni hija indirizzata lill-Kummissjoni.
            
            
               Id-Deċiżjoni tal-Kunsill ta' Assoċjazzjoni għandha tiġi ppubblikata f'Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 10.10.2018
            COM(2018) 672 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat ta' Assoċjazzjoni fil-konfigurazzjoni tal-Kummerċ stabbilit permezz tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna min-naħa l-oħra
            
               
         
         
            
               ABBOZZ
            
            
               Deċiżjoni Nru .../2018 tal-Kumitat ta' Assoċjazzjoni UE-Ukrajna fil-Konfigurazzjoni tal-Kummerċ
            
            
               ta’
            
            
               dwar l-istabbiliment tal-lista ta' arbitri msemmija fl-Artikolu 323(1) tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa waħda, u l-Ukrajna, fuq in-naħa l-oħra
            
            
               IL-KUMITAT TA' ASSOĊJAZZJONI FIL-KONFIGURAZZJONI TAL-KUMMERĊ,
            
            
               Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Ukrajna, fuq in-naħa l-oħra
                  1
               , iffirmat fi Brussell fis-27 ta' Ġunju 2014 (‘il-Ftehim’), u b'mod partikolari l-Artikoli 323(1), u 465(3) tiegħu,
            
            
               Billi:
            
            
               (1)F’konformità mal-Artikolu 323(1) tal-Ftehim, il-Kumitat ta’ Assoċjazzjoni fil-konfigurazzjoni tal-Kummerċ għandu, mhux aktar tard minn sitt xhur mid-dħul fis-seħħ ta’ dan il-Ftehim, jistabbilixxi lista ta’ individwi li huma lesti u kapaċi jservu bħala arbitri. 
            
            
               (2)L-Unjoni pproponiet ħames arbitri kandidati. L-Ukrajna pproponiet erba’ individwi li huma lesti u li huma kapaċi jservu bħala arbitri. L-Ukraina u l-Unjoni qablu fuq ħames ċittadini ta’ pajjiżi terzi li jistgħu jservu bħala presidenti ta’ bord tal-arbitraġġ.
            
            
               (3)Biex jiġi evitat aktar dewmien fit-twaqqif tal-lista ta’ individwi li huma lesti u li huma kapaċi jservu bħala arbitri u b’hekk jiżguraw il-funzjonament xieraq tal-Ftehim u b’mod partikolari tal-Kapitolu 14 tat-Titolu IV tiegħu, il-Kumitat ta’ Assoċjazzjoni fil-konfigurazzjoni tal-Kummerċ għandu japprova dik il-lista fuq il-bażi tal-proposti mressqa.
            
            
               (4)L-Ukrajna għandha tipproponi l-ħames kandidat lill-Kumitat ta’ Assoċjazzjoni fil-konfigurazzjoni tal-Kummerċ mill-aktar fis possibbli.
            
            
               ADOTTA DIN ID-DEĊIŻJONI:
            
            
               Artikolu 1
            
            
               1.
                     Il-listi tal-individwi li huma lesti u li jistgħu jservu ta' arbitri skont l-Artikolu 323(1) tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u l-Ukrajna min-naħa l-oħra, huma stabbiliti fl-Anness ta' din id-Deċiżjoni.
            
            
               2.
                     L-Ukrajna għandha tipproponi lill-Kumitat ta’ Assoċjazzjoni fil-konfigurazzjoni tal-Kummerċ, malajr kemm jista’ jkun, il-ħames kandidat li huwa lest u li huwa kapaċi jservi ta’ arbitru.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi …, …
            
            
                     
                  
                  
                     
                        Għall-Kumitat ta’ Assoċjazzjoni 
                     
                     
                        fil-konfigurazzjoni tal-Kummerċ
                     
                     
                  
               
                     
                  
                  
                     
                        Il-President
                     
                  
               
         
            
               ANNESS
            
            
               IL-LISTA TAL-ARBITRI 
                  SKONT L-ARTIKOLU 323(1) TAL-FTEHIM
            
            
               L-arbitri proposti mill-Unjoni Ewropea:
            
            
               1.Claus–Dieter EHLERMANN 
            
            
               2.Giorgio SACERDOTI 
            
            
               3.Jacques BOURGEOIS
            
            
               4.Pieter Jan KUIJPER 
            
            
               5.Ramon TORRENT
            
            
               L-arbitri proposti mill-Ukrajna:
            
            
               1.Serhiy HRYSHKO
            
            
               2.Taras KACHKA 
            
            
               3.Victor MURAVYOV
            
            
               4.Yuriy RUDYUK
            
            
               Il-Presidenti magħżula mill-Partijiet:
            
            
               1.William DAVEY (L-Istati Uniti)
            
            
               2.Helge SELAND (In-Norveġja)
            
            
               3.Maryse Robert (Il-Kanada)
            
            
               4.Christian HÄBERLI (L-Iżvizzera)
            
            
               5.Merit JANOW (L-Istati Uniti)
            
         
         
            
                  
                     (1)
                  
                        ĠU EU L 161, 29.5.2014, p.3.